ตงลงเจียง

**ตงลงเจียง** ในภาษาจีนกลางเรียกว่า **จงหลางเจี้ยง** () มีความหมายว่า **ขุนพลราชองครักษ์** เป็นตำแหน่งทางการทหารของจีนยุคโบราณตำแหน่งหนึ่ง

## ภาพรวม
ตำแหน่งตงลงเจียงได้รับการจัดตั้งครั้งแรกในยุคราชวงศ์จิ๋น (秦 *ฉิน*) มีหน้าที่หลักในการบัญชาการทหารราชองครักษ์ผู้ปกป้องพระราชวังและพระบรมวงศานุวงศ์ โดยขึ้นตรงต่อหลางจงลิ่ง (郎中令) หรือหัวหน้ามหาดเล็กกลาง ในยุคราชวงศ์ฮั่น (漢) ตงลงเจียงขึ้นตรงต่อกวางลู่ซฺวิน (光祿勳) หรือเสนาบดีกรมวัง และมี 3 ตำแหน่งย่อย ได้แก่ ตงลงเจียงห้าสำนัก (五官中郎将 *อู่กวานจงหลางเจี้ยง*), ตงลงเจียงฝ่ายซ้าย (左中郎将 *จั่วจงหลางเจี้ยง*) และตงลงเจียงฝ่ายขวา (右中郎将 *โย่วจงหลางเจี้ยง*) ในยุคราชวงศ์ฮั่นตะวันออก (東漢 *ตงฮั่น*) มีการเพิ่มตำแหน่งย่อยของตงลงเจียงอีก 4 ตำแหน่ง ได้แก่ ตงลงเจียงฝ่ายตะวันออก (東中郎将 *ตงจงหลางเจี้ยง*), ตงลงเจียงฝ่ายใต้ (南中郎将 *หนานจงหลางเจี้ยง*), ตงลงเจียงฝ่ายตะวันตก (西中郎将 *ซีจงหลางเจี้ยง*) และตงลงเจียงฝ่ายเหนือ (北中郎将 *เป่ย์จงหลางเจี้ยง*) ต่อมามีการจัดตั้งตำแหน่งตงลงเจียงหน่วยหู่เปิน (虎贲中郎将 *หู่เปินจงหลางเจี้ยง*) และตงลงเจียงหน่วยยฺหวี่หลิน (羽林中郎将 *ยฺหวี่หลินจงหลางเจี้ยง*) สำหรับการบังคับบัญชาหน่วยหู่เปิน (虎贲) และหน่วยยฺหวี่หลิน (羽林) โดยเฉพาะ ตงลงเจียงได้รับเบี้ยหวัดเทียบเท่าขุนนางศักดินา 2,000 ต้าน (石)  ต่ำกว่าตำแหน่งจงกุ๋น (將軍 *เจียงจฺวิน*) หรือขุนพล และตำแหน่งเก้าอุ้ย (校尉 *เซี่ยวเว่ย์*) หรือนายกองพันเล็กน้อย

ในช่วงปลายยุคราชวงศ์ฮั่นตะวันออก, ยุคสามก๊ก (三國 *ซานกั๋ว*) จนถึงยุคยุคราชวงศ์เหนือ-ใต้ (南北朝 *หนานเป่ย์เฉา*) กลุ่มอำนาจต่าง ๆ ที่ตั้งตัวเป็นอิสระนำชื่อตำแหน่งตงลงเจียงไปใช้มอบให้กับข้าราชการฝ่ายทหารอย่างแพร่หลาย ไม่จำกัดเฉพาะผู้บัญชาการทหารราชองครักษ์อีกต่อไป แล้วกลายเป็นยศทางทหารที่อยู่ระหว่างจงกุ๋น (ขุนพล) และเก้าอุ้ย (นายกองพัน) โดยระดับของตำแหน่ง ยศ และอำนาจมีความแตกต่างกันออกไปอย่างมาก เช่น โจผี (曹丕 *เฉา พี*) รัชทายาทของโจโฉ (曹操 *เฉา เชา*) ผู้เป็นวุยอ๋อง (魏王 *เว่ย์หวาง*) ดำรงตำแหน่งเป็นตงลงเจียงห้าสำนัก ซึ่งในทางปฏิบัติมีอำนาจเทียบเท่าผู้ช่วยของอัครมหาเสนาบดี (丞相 *เฉิงเซี่ยง*) บุคคลที่มีชื่อเสียงอื่น ๆ เช่น จิวยี่ (周瑜 *โจว ยฺหวี*) ดำรงตำแหน่งตงลงเจียงสถาปนาเดช (建威中郎將 *เจี้ยนเวย์จงหลางเจี้ยง*) จูกัดเหลียง (诸葛亮 *จูเก่อ เลี่ยง*) ดำรงตำแหน่งตงลงเจียงที่ปรึกษาทัพ (軍師中郎將 *จวินชือจงหลางเจี้ยง*) เป็นต้น บางคนที่ได้รับตำแหน่งตงลงเจียงก็มีฐานะเป็นคนสนิทหรือนายทหารคนสำคัญของฝ่ายขุนศึกท้องถิ่นต่าง ๆ เช่น ลิโป้ (呂布 *ลฺหวี่ ปู้*), งิวฮู (牛輔 *หนิว ฝู่*) และต่ง เยฺว่ (董越) ในฝ่ายตั๋งโต๊ะ (董卓 *ต่ง จั๋ว*) หรือฮองตง (黃忠 *หฺวาง จง*) ในฝ่ายเล่าเปียว (劉表 *หลิว เปี่ยว*) เนื่องจากขุนศึกท้องถิ่นมักดำรงตำแหน่งเป็นจงกุ๋น (ขุนพล) และตำแหน่งของผู้ใต้บังคับบัญชาไม่ควรสูงกว่าผู้เป็นนาย ขุนศึกจึงมักแต่งตั้งผู้ใต้บังคับบัญชาให้มีตำแหน่งเป็นตงลงเจียงชั้นเบ็ดเตล็ด (雜號中郎將 *จ๋าเฮ่าจงหลางเจี้ยง*) หรือเก้าอุ้ยชั้นเบ็ดเตล็ด (雜號校尉 *จ๋าเฮ่าเซี่ยวเว่ย์*) ทั้งจิวยี่และจูกัดเหลียงตำแหน่งตงลงเจียงชั้นเบ็ดเตล็ด จูกัดเหลียงดำรงตำแหน่งตงลงเจียงที่ปรึกษาทัพในช่วงที่เล่าปี่ (劉備 *หลิว เป้ย*) เข้าพิชิตมณฑลเกงจิ๋ว (荊州 *จิงโจว*) ต่อมาได้เลื่อนตำแหน่งเป็นจงกุ๋นที่ปรึกษาทัพ (軍師將軍 *จฺวินชือเจียงจฺวิน*) หลังเล่าปี่พิชิตมณฑลเอ๊กจิ๋ว (益州 *อี้โจว*) ได้ จึงอนุมานได้ว่าตำแหน่งตงลงเจียงชั้นเบ็ดเตล็ดมีระดับต่ำกว่าจงกุ๋นชั้นเบ็ดเตล็ด (雜號將軍 *จ๋าเฮ่าเจียงจฺวิน*) และสูงกว่าเก้าอุ้ยชั้นเบ็ดเตล็ด

ในยุคราชวงศ์ถัง (唐) ตำแหน่งตงลงเจียงได้รับการฟื้นฟูขึ้นใหม่ในฐานะผู้บัญชาการทหารองครักษ์ที่ทำหน้าที่ป้องกันสำนักต่าง ๆ โดยมีระดับยศอยู่ที่ประมาณชั้นสี่ หลังราชวงศ์ซ่ง (宋) เป็นต้นไป ตำแหน่งตงลงเจียงค่อย ๆ กลายเป็นเพียงตำแหน่งลอยที่ไม่มีอำนาจบังคับบัญชาที่แท้จริง 

## ลำดับชั้น

## รายชื่อตงลงเจียง
### ตงลงเจียงห้าสำนัก
ผู้ดำรงตำแหน่ง 1 คนได้รับเบี้ยหวัดเทียบเท่าขุนนางศักดินา 2,000 ต้าน มีหน้าที่หลักในการกำกับดูแลทหารองครักษ์ห้าสำนัก ข้าราชการในสังกัด ได้แก่ อู่กวานจงหลาง (五官中郎) เบี้ยหวัดเทียบเท่าขุนนางศักดินา 600 ต้าน ไม่จำกัดจำนวนอัตรา, อู่กวานชื่อหลาง (五官侍郎) เบี้ยหวัดเทียบเท่าขุนนางศักดินา 400 ต้าน ไม่จำกัดจำนวนอัตรา, อู่กวานหลางจง (五官郎中) เบี้ยหวัดเทียบเท่าขุนนางศักดินา 300 ต้าน ไม่จำกัดจำนวนอัตรา เมื่อ ค.ศ. 211 โจผีรัชทายาทของวุยอ๋องโจโฉดำรงตำแหน่งตงลงเจียงห้าสำนักพร้อมจัดตั้งคณะข้าราชการในสังกัด มีฐานะเป็นรองอัครมหาเสนาบดี มีเกียรติเหนือกว่าบรรดาอ๋อง (王 *หวาง*) และเฮา (侯 *โหว*) ใด ๆ ในราชรัฐวุยก๊ก (魏國 *เว่ย์กั๋ว*)

**ผู้ดำรงตำแหน่ง**
* อุยอ๋วน (黃琬 *หฺวาง หว่าน*)
* ตันกี๋ (陳紀 *เฉิน จี้*)
* หนิว ต่าน (牛亶)
* โจผี (曹丕 *เฉา พี*)
* อู่ เหลียง (五梁) - จ๊กก๊ก (蜀國 *ฉู่กั๋ว*)
* ชีฮู (薛珝 *เซฺว สฺวี่*) - ง่อก๊ก (吳國 *อู๋กั๋ว*)
* เตียว เสฺวียน (刁玄) - ง่อก๊ก
* เอียงเหียง (濮陽興 *ผูหยางซิง*) - ง่อก๊ก
* หง ฉิว (弘璆) - ง่อก๊ก
* ติง จง (丁忠) - ง่อก๊ก

### ตงลงเจียงฝ่ายซ้าย
ผู้ดำรงตำแหน่ง 1 คนได้รับเบี้ยหวัดเทียบเท่าขุนนางศักดินา 2,000 ต้าน มีหน้าที่หลักในการกำกับดูแลทหารองครักษ์ในสำนักฝ่ายซ้าย ข้าราชการในสังกัด ได้แก่ จงหลาง (中郎) เบี้ยหวัดเทียบเท่าขุนนางศักดินา 600 ต้าน ไม่จำกัดจำนวนอัตรา, ชื่อหลาง (侍郎) เบี้ยหวัดเทียบเท่าขุนนางศักดินา 400 ต้าน ไม่จำกัดจำนวนอัตรา, หลางจง (郎中) เบี้ยหวัดเทียบเท่าขุนนางศักดินา 300 ต้าน ไม่จำกัดจำนวนอัตรา

**ผู้ดำรงตำแหน่ง**
* ฮองฮูสง (皇甫嵩 *หฺวางฝู่ ซง*)
* ซัวหยง (蔡邕 *ไช่ ยง*)
* เลาเฉีย (劉範 *หลิว ฟ่าน*)
* หลี่ กู้ (李固)
* หยาง เซฺวียน (楊宣)
* ลิต๊ก (李伏 *หลี่ ฝู*)
* จินปิด (秦宓 *ฉิน มี่*) - จ๊กก๊ก
* เตาเขง (杜瓊 *ตู้ ฉฺยง*) - จ๊กก๊ก

### ตงลงเจียงฝ่ายขวา
ผู้ดำรงตำแหน่ง 1 คนได้รับเบี้ยหวัดเทียบเท่าขุนนางศักดินา 2,000 ต้าน มีหน้าที่หลักในการกำกับดูแลทหารองครักษ์ในสำนักฝ่ายขวา ข้าราชการในสังกัด ได้แก่ จงหลาง (中郎) เบี้ยหวัดเทียบเท่าขุนนางศักดินา 600 ต้าน ไม่จำกัดจำนวนอัตรา, ชื่อหลาง (侍郎) เบี้ยหวัดเทียบเท่าขุนนางศักดินา 400 ต้าน ไม่จำกัดจำนวนอัตรา, หลางจง (郎中) เบี้ยหวัดเทียบเท่าขุนนางศักดินา 300 ต้าน ไม่จำกัดจำนวนอัตรา

**ผู้ดำรงตำแหน่ง**
* จูฮี (朱儁 *จู จฺวิ้น*)
* ชีซี (徐庶 *สฺวี ชู่*)
* เป้า ซฺวิน (鮑勛)
* เชียน เจา (牽招)
* ลิจวน (李譔 *หลี่ จฺว้าน*) - จ๊กก๊ก
* จองอี้ (宗預 *จง ยฺวี่*) - จ๊กก๊ก

### ตงลงเจียงหน่วยหู่เปิน
ผู้ดำรงตำแหน่ง 1 คนได้รับเบี้ยหวัดเทียบเท่าขุนนางศักดินา 2,000 ต้าน มีหน้าที่หลักในการกำกับดูแลทหารองครักษ์ในหน่วยหู่เปิน (虎賁;  "พยัคฆ์หาญ") ข้าราชการในสังกัด ได้แก่ จั่วโย่วพูเช่อ (左右仆射) และจั่วโย่วปี้ฉาง (左右陛长) ตำแหน่งละ 1 คน เบี้ยหวัดเทียบเท่าขุนนางศักดินา 600 ต้าน จั่วโย่วพูเช่อมีหน้าที่ในการฝึกยิงเกาทัณฑ์ให้ทหารองครักษ์ จั่วโย่วปี้ฉางมีหน้าที่ในการจัดระเบียบหน่วยหู่เปินภายในพระที่นั่งระหว่างการประชุมขุนนาง, หู่เปินจงหลาง (虎贲中郎) เบี้ยหวัดเทียบเท่าขุนนางศักดินา 600 ต้าน ไม่จำกัดจำนวนอัตรา, หู่เปินชื่อหลาง (虎贲侍郎) เบี้ยหวัดเทียบเท่าขุนนางศักดินา 400 ต้าน ไม่จำกัดจำนวนอัตรา, หู่เปินหลางจง (虎贲郎中) เบี้ยหวัดเทียบเท่าขุนนางศักดินา 300 ต้าน ไม่จำกัดจำนวนอัตรา, เจี๋ยฉงหู่เปิน (节从虎贲) เบี้ยหวัดเทียบเท่าขุนนางศักดินา 200 ต้าน ไม่จำกัดจำนวนอัตรา มีหน้าที่อารักขาข้าราชบริพาร ผู้ที่ดำรงตำแหน่งเจี๋ยฉงหู่เปินมาเป็นเวลานานจะได้รับการเลื่อนขั้น และผู้มีความสามารถโดดเด่นสามารถได้รับการเลื่อนขั้นถึงระดับจงหลาง โดยทั่วไปตำแหน่งหู่เปินจงหลาง, หู่เปินชื่อหลาง, หู่เปินหลางจง และเจี๋ยฉงหู่เปินสามารถสืบทอดจากบิดาไปยังบุตรชายได้หลังบิดาเสียชีวิต

**ผู้ดำรงตำแหน่ง**
* ชุย จฺวิน (崔鈞)
* อ้วนเสี้ยว (袁紹 *ยฺเหวียน เช่า*)
* อ้วนสุด (袁術 *ยฺเหวียน ชู่*)
* ขงหยง (孔融 *ข่ง หรง*)
* ซุนหุน (荀惲 *สฺวิน ยฺวิ่น*)
* ฮวนกาย (桓階 *หฺวาน เจีย*)
* เจิน เซี่ยง (甄像)
* ลิ่งหู เช่า (令狐劭)
* กัว จือ (郭芝) - วุยก๊ก (魏國 *เว่ย์กั๋ว*)
* ซือหม่า อี้ (司馬翼)
* หมี เวย์ (麋威) - จ๊กก๊ก
* ตั๋งอุ๋น (董允 *ต๋ง ยฺหวิ่น*) - จ๊กก๊ก
* กวาน ถ่ง (關統) - จ๊กก๊ก
* ไลบิน (來敏 *หลาย หมิ่น*) - จ๊กก๊ก

### ตงลงเจียงหน่วยยฺหวี่หลิน

### ตงลงเจียงสี่ฝ่าย (เหนือใต้ออกตก)

## หมายเหตุ

## อ้างอิง

หมวดหมู่:ข้าราชการจีนโบราณ